SL Uradni list Evropske unije L 75/18

UREDBA KOMISIJE (EU) 2018/415

z dne 16. marca 2018

o določitvi dodatnih odgovornosti in nalog referenčnega laboratorija Evropske unije za afriško bolezen konj ter spremembi Priloge II k Direktivi Sveta 92/35/EGS, Priloge II k Direktivi Sveta 2000/75/ES in Priloge VII k Uredbi (ES) št. 882/2004 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/35/EGS z dne 29. aprila 1992 o pravilih za obvladovanje in ukrepih za zatiranje konjske kuge (1) ter zlasti člena 18 Direktive,

ob upoštevanju Direktive Sveta 2000/75/ES z dne 20. novembra 2000 o določitvi posebnih določb za boj zoper in izkoreninjenje bolezni modrikastega jezika (2) ter zlasti člena 19 Direktive,

ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (3), ter zlasti člena 32(5) in (6) Uredbe,

ob upoštevanju naslednjega:

(1) Člen 15 Direktive 92/35/EGS določa, da se imenovani referenčni laboratorij Evropske unije za afriško bolezen konj navede v Prilogi II k navedeni direktivi, njegove naloge in dolžnosti pa v Prilogi III k navedeni direktivi.

(2) Člen 16 Direktive 2000/75/ES določa, da se imenovani referenčni laboratorij Evropske unije za bolezen modrikastega jezika navede v Prilogi II(A) k navedeni direktivi, njegove naloge pa v Prilogi II(B) k navedeni direktivi.

(3) Člen 32(2) Uredbe (ES) št. 882/2004 določa odgovornosti referenčnega laboratorija Evropske unije na področju zdravja živali. Referenčni laboratoriji Evropske unije za zdravje živali in žive živali so navedeni v delu II Priloge VII k navedeni uredbi, vključno z referenčnima laboratorijema Evropske unije za afriško bolezen konj in bolezen modrikastega jezika.

(4) Zaradi uradnega obvestila Združenega kraljestva v skladu s členom 50 Pogodbe o Evropski uniji bo laboratorij iz Priloge II(A) k Direktivi 2000/75/ES moral prenehati z izvajanjem funkcije referenčnega laboratorija Evropske unije za bolezen modrikastega jezika.

(5) Zaradi sinergij tehničnega strokovnega znanja, laboratorijskih zmogljivosti in mreženja z nacionalnimi referenčnimi laboratoriji, ki izhajajo iz genske in epidemiološke povezanosti afriške bolezni konj in bolezni modrikastega jezika, bi moral referenčni laboratorij Evropske unije za afriško bolezen konj iz Priloge II k Direktivi 92/35/EGS prevzeti odgovornosti referenčnega laboratorija Evropske unije za bolezen modrikastega jezika.

(6) Laboratorij Laboratorio Central de Veterinaria - Área de Sanidad Animal španskega ministrstva za kmetijstvo, ribištvo in hrano v Madridu v Španiji, ki deluje kot referenčni laboratorij Evropske unije za afriško bolezen konj, bi moral nadaljevati s svojimi nalogami in dolžnostmi v skladu z Direktivo 92/35/EGS in hkrati prevzeti naloge referenčnega laboratorija Evropske unije za bolezen modrikastega jezika v skladu z Direktivo 2000/75/ES.

(7) Hkrati je treba po spremembi nekaterih kontaktnih podatkov referenčnega laboratorija Evropske unije za afriško bolezen konj – laboratorija Laboratorio Central de Veterinaria - Área de Sanidad Animal v Madridu v Španiji – ustrezno spremeniti Prilogo II k Direktivi 92/35/EGS.

(8) Ime laboratorija, ki prevzame odgovornosti referenčnega laboratorija Evropske unije za afriško bolezen konj in bolezen modrikastega jezika, bi bilo treba navesti tudi kot ime referenčnega laboratorija Evropske unije za bolezen modrikastega jezika. Prilogo II(A) k Direktivi 2000/75/ES bi bilo zato treba ustrezno spremeniti.

(9) Prilogo VII k Uredbi (ES) št. 882/2004 bi bilo treba spremeniti in vključiti sklic na referenčni laboratorij Evropske unije za afriško bolezen konj in bolezen modrikastega jezika.

(10) Da bi se izognili oviranju dejavnosti referenčnega laboratorija Evropske unije za bolezen modrikastega jezika in da se na novo imenovanemu referenčnemu laboratoriju Evropske unije zagotovi dovolj časa, da postane v celoti operativen, je primerno, da se ukrepi iz te uredbe začnejo uporabljati s 1. januarjem 2019.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Laboratorij Laboratorio Central de Veterinaria - Área de Sanidad Animal v Madridu v Španiji izvaja odgovornosti in naloge referenčnega laboratorija Evropske unije za afriško bolezen konj in bolezen modrikastega jezika, kot so določene v Prilogi III k Direktivi 92/35/EGS oziroma Prilogi II(B) k Direktivi 2000/75/ES.

Člen 2

Priloga II k Direktivi 92/35/EGS se spremeni v skladu s Prilogo I k tej uredbi.

Člen 3

Priloga II(A) k Direktivi 2000/75/ES se spremeni v skladu s Prilogo II k tej uredbi.

Člen 4

Priloga VII k Uredbi (ES) št. 882/2004 se spremeni v skladu s Prilogo III k tej uredbi.

Člen 5

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 16. marca 2018 Za Komisijo Predsednik Jean-Claude JUNCKER

(1) UL L 157, 10.6.1992, str. 19.

(2) UL L 327, 22.12.2000, str. 74.

(3) UL L 165, 30.4.2004, str. 1.

PRILOGA I V Prilogi II k Direktivi 92/35/EGS se ime in kontaktni podatki laboratorija nadomestijo z naslednjim: „Laboratorio Central de Veterinaria - Área de Sanidad Animal Ctra. M-106, P.K. 1,4 28110 Algete (Madrid) ŠPANIJA“.

PRILOGA II V Prilogi II(A) k Direktivi 2000/75/ES se ime in kontaktni podatki laboratorija nadomestijo z naslednjim: „Laboratorio Central de Veterinaria - Área de Sanidad Animal Ctra. M-106, P.K. 1,4 28110 Algete (Madrid) ŠPANIJA“.